Ego Bernardus, decanus christianitatis Barrensis, notum facio omnibus presentes litteras inspecturis quod, in presentia mea constituta, domina Aalydis, abbatissa de Polungeio, recognovit quod ipsa, ad preces domini Andree de Pascuis concanonici mei et aliorum bonorum virorum, concesserat Richardino clerico filio Johannis Johenuel unam prebendam clerici secundum consuetudines abbatie de Polungeio, et quod ipsa receperat in sororem et conversam Laurentiam sororem dicti Richardini. Sciendum preterea est quod Stephanus et Petrus, sororii jam dictorum Richardini et Laurentie, laude et assensu uxorum suarum videlicet Marie et Ermenjardis et ipsorum Richardini et Laurentie, concesserunt ecclesie de Polungeio domum, que fuit dicti Johannis Johenuel patris ipsorum Richardini et Laurentie, contiguam domui de Polungeio cum platea sicuti protenditur ante et retro, que domus sita est apud Barrum in vico Sancti Nicolai juxta domum Bernardi de Pringeio, et tres vineas quarum due site sunt in Walunvalle et altera apud Arenterias. Ita tamen quod dictus Richardinus dictas vineas quamdiu vixerit possidebit, et in recognitione dicte elemosine reddet singulis annis ecclesie de Polungeio unum modium vini. Post decessum vero ipsius, dicte vinee ad ecclesiam de Polungeio cum omni melioratione pacifice revertentur. In cujus rei testimonium presentes litteras ad preces utriusque partis sigillo meo duxi roborandas. Actum anno verbi incarnati millesimo ducentesimo vicesimo nono, mense maio.